Sumarið 1921 heimsóttu Kristján X. konungur og Alexandrine drottning Ísland . Mikið var um dýrðir í tilefni heimsóknarinnar . Konungshjónin fóru víða og vöktu mikla athygli . Nokkru fyrir heimsóknina ákvað konungur að stofna til hinnar íslensku fálkaorðu . Í konungsbréfi sem undirritað var í Reykjavík 3. júlí 1921 sagði m.a : Oss hefur þótt rétt , til þess að geta veitt þeim mönnum og konum , innlendum og útlendum , sem skarað hafa fram úr öðrum í því að efla heiður og hag fósturjarðarinnar að einhverju leyti , opinbera viðurkenningu , að stofna íslenska orðu , sem Vér viljum að sé nefnd „ Íslenski fálkinn “ . [ 1 ] Fálkaorðan var teiknuð af Hans Christian Tegner , prófessor við Listaháskólann í Kaupmannahöfn í samstarfi með Jóni Hjaltalín Sveinbjörnssyni konungsritara og Paul Bredo Grandjean skjaldarmerkjafræðingi . Í Þjóðskjalasafni eru varðveitt frumdrög teikninga að orðunni sem bárust safninu frá danska ríkisskjalasafninu árið 2004 . Gögn er varða fálkaorðuna eru varðveitt í nokkrum skjalasöfnum innan Þjóðskjalasafns Íslands . Má þar nefna afhendingar frá embætti Forseta Íslands og forsætisráðuneytinu . Þá eru elstu gögnin varðveitt í einkaskjalasafninu E / 157 . Fálkaorðan hefur alla tíð verið umdeild . Lengi vel voru langflestir þeirra sem hlutu orðuna karlmenn og oft á tíðum voru þeir embættismenn , en venjulegt daglaunafólk , sem þó hafði látið til sín taka , var sjaldséð í hópi orðuhafa . Þetta hefur þó breyst á síðustu áratugum og er hópur þeirra sem hlotið hefur orðuna orðinn mun fjölbreyttari en áður . Sérstök orðunefnd hefur starfað frá upphafi . Hefur hún það hlutverk að leita einstaklinga sem þykja hafa til þess unnið að hljóta orðuna . Í þeim tilgangi er almenningi gert kleift að tilnefna einstaklinga . Í skjalasöfnunum eru því varðveitt talsvert magn af greinargerðum og bréfum þar sem ýmsir einstaklingar eru tilnefndir . Þá var bundið í reglur um orðuna lengst af að orðuhöfum bar að senda ritara orðunnar æviferilsskýrslu . Illu heilli virðist sú regla hafa verið afnumin í forsetabréfi um starfsháttu orðunefndar árið 2005 . [ 2 ] Þessi regla var hins vegar í heiðri höfð til þess til tíma a.m.k. þegar um var að ræða íslenska orðuhafa . Því er varðveitt talsvert magn af æviferilsskýrslum sem sumar hverjar a.m.k. hafa sögulegt mikilvægi . Æviferilsskýrslunar eru misítarlegar , flestar stuttar en sennilega hefur enginn ritað ítarlegri skýrslu en Finnur Jónsson prófessor sem skilaði inn stílabók með afar ítarlegri ævilýsingu . [ 3 ] Eins og áður sagði voru orðuhafar yfirleitt karlmenn lengst af . Erlendir ríkisborgarar voru einnig áberandi . Oft var þar um að ræða erlenda embættismenn , en einnig ýmsa sem áttu í viðskiptum við Íslendinga eða fræðimenn sem höfðu sinnt rannsóknum á íslenskum mönnum eða málefnum . Fyrstu handhafar orðunar árið 1921 voru konungshjónin Kristján X og Alexandrine . Í kjölfarið fylgdu fjölmargir embættismenn , jafnt danskir sem íslenskir . Þó voru í hópi þessara fyrstu orðuhafa nokkrir einstaklingar sem voru ekki af því sauðahúsi . Að undanskildum drottningunni Alexandrine og Louise Josephine Eugenie ekkjudrottningu , voru aðeins tvær konur sem hlutu fálkaorðu . Það voru þær Elín Briem kvennaskólastjóri og Þórunn Jónassen fyrsti formaður Thorvaldsenfélagsins og stofnandi Húsmæðrafélagsins . Fræðast má um þá einstaklinga sem hlotið hafa Fálkaorðu á ágætum vef embættis Forseta Íslands . Heimild janúarmánaðar árið 2020 er æviferilsskýrsla Katrínar Sigríðar Magnússon ( 1858 – 1932 ) . Katrín lét mjög til sín taka í kvenréttindabaráttu og stóð framarlega í baráttunni fyrir jöfnum kosningarétti karla og kvenna . Hún var formaður Hins íslenska kvenfélags 1903 – 1924 og skipaði efsta sæti Kvennalistans til bæjarstjórnarkosninganna 1908 . Þar hlaut hún flest atkvæði allra sem kjörnir voru það ár . Katrín sat í bæjarstjórn Reykjavíkur 1908 – 1916 . Katrín var eiginkona Guðmundar Magnússonar héraðslæknis í Skagafirði og síðar prófessors við Háskóla Íslands . Guðmundur var í hópi fyrstu lækna á Íslandi sem framkvæmdi holskurði og var Katrín honum til aðstoðar við uppskurðina frá fyrstu tíð . Sagt var að velgengi Guðmundar sem læknis hafi ekki síst verið Katrínu að þakka . [ 4 ] Katrín var sæmd stórriddarakrossi fálkaorðunnar 1. desember 1926 . [ 5 ]